ቤተክርስቲያኗ በህገወጥ መንገድ ወደ ውጪ የሚደረገው የዜጎች ፍልሰት እንዲቆም ለምዕመኗ ትምህርት እንደምትሰጥ ገለፀች
አዲስ አበባ፤ ጥቅምት 21/2006/ዋኢማ/ – የኢትዮጵያ ኦርቶዶክስ ተዋህዶ ቤተክርስቲያን በዓመት ሁለት ጊዜ የሚያካሄደው የቅዱስ ሲኖዶስ ምልዓተ ጉባዔ ሕጋዊ ባልሆነ መንገድ ወደ ውጪ የሚደረገው የዜጎች ፍልሰት እንዲቆም ለምዕመናኑ አስፈላጊው ትምህርት እንዲሰጥ ውሳኔ በማሳለፍ ተጠናቀቀ።ጉባዔው በቅዱስ ሲኖዶስ መሰብሰቢያ አዳራሽ በተጠናቀቀበት ወቅት አባ ማትያስ ቀዳማዊ ፓትርያርክ ርዕሰ ሊቃነ ጳጳሳት ዘኢትዮጵያ ሊቀ ጳጳስ ዘአክሱም ወዕጨጌ ዘመንበረ ተክለሃይማኖት  እንደተናገሩት፤ በቤተክርስቲያኗ ውሳኔ የተላለፈባቸው ወደ ውጭው ዓለም ህጋዊ ባልሆነ መንገድ የሚደረገው ፍልሰት የዜጎችን ህይወት እየቀጠፈ በመሆኑና በሀገር ላይም ከፍተኛ የሆነ ማህበራዊ፣ኢኮኖሚያዊና ፖለቲካዊ ችግር እያስከተለ በመምጣቱ ነው። በመሆኑም ቤተክርስቲያኗ የችግሩን አስከፊነት ህብረተሰቡ በተገቢው መንገድ እንዲያውስ አስፈላጊውን ትምህርት እንዲሰጥ ጉባዔው ውሳኔ አስተላልፏል ብለዋል።በሀገሪቱ እየታየ ያለውን አክራሪነትና ጽንፈኝነትን በመቃወም ሰላምን ማስፈን የሁሉም ህብረተሰብ ግዴታ ነው ያሉት ብፁእ ወቅዱስ አቡነ ማትያስ የዓለም ሰላም፣ ፍቅርና አንድነት ተጠብቆ እንዲቆይ ቤተክርስቲያኗ ጥሪዋን ታስተላልፋለች ብለዋል።ቅድስት ቤተ ክርስቲያኗ በልማት ዘርፍ ዙሪያ የምታደርገው እንቅስቃሴ በማዕከልም ሆነ በአህጉሪቱ ስብከቱ በበለጠ ተጠናክሮ እንዲቀጥልም ምልዓተ ጉባዔው መስማማቱን በውሳኔው መካተቱን ብፁዕ ወቅዱስ አቡነ ማትያስ ተናግረዋል።እንዲሁም የቤተክርስቲያኗ አንድነት እንዲጠናከር ለማስቻልም በውጭ ከሚገኙ የቤተ ክርስቲያን አባቶች ጋር ተጀምሮ የነበረው ዕርቀ ሰላም ወደፊት እንዲቀጥልም ምልዓተ ጉባዔው ጥሪውን ማቅረቡ ተጠቁሟል።ምልዓተ ጉባዔው ለ11 ተከታታይ ቀናት ውይይታቸውን ካካሄዱ በኋላ 28 ውሳኔዎችን በማሳለፍ መጠናቀቁን ዋልታ ኢንፎርሜሽን ማዕከል ዘግቧል።